## Justícia posa a la disposició dels òrgans judicials i fiscalies el servici ‘lectura fàcil’ per a resolucions dirigides a persones majors o amb dificultats cognitives

*** Este servici gratuït té com a objectiu facilitar una participació plena en matèria judicial a persones amb diversitat funcional i dificultats de comprensió lectora**

La Conselleria de Justícia i Interior ha posat a la disposició de tots els òrgans judicials i fiscalies el servici d’adaptació de resolucions i comunicacions tramitades en òrgans judicials a ‘lectura fàcil’, quan vagen dirigides a persones majors o amb dificultats cognitives.

Este servici és gratuït i té com a objectiu facilitar a persones amb diversitat funcional i dificultats de comprensió lectora una participació plena en matèria judicial. En este sentit, este sistema de ‘lectura fàcil’ pot sol·licitar-lo qualsevol òrgan judicial o fiscal de qualsevol orde jurisdiccional de la Comunitat Valenciana.

L’adequació escrita de resolucions judicials a ‘lectura fàcil’ és un mètode que arreplega un conjunt de pautes i recomanacions relatives a textos, al disseny i maquetació de documents i a la validació de la seua comprensió, destinada a fer més accessible la informació.

D’esta manera, la Conselleria de Justícia i Interior seguix en permanent modernització perquè l’accés a la Justícia siga igual per a tota la ciutadania, independentment del nivell econòmic, lloc de residència o condicions físiques.

**Procediment ràpid i senzill**

El mes de gener de 2024, la Conselleria de Justícia i Interior va adjudicar un contracte, pioner a Espanya, que permet adaptar la sentència a un llenguatge comprensible per a les persones que així ho requerisquen. Esta adaptació del llenguatge judicial constituïx un desafiament i una obligació ineludible del sistema de justícia.

El procediment és molt ràpid i senzill, perquè n’hi ha prou amb la remissió de la resolució o comunicació per correu electrònic a l’adreça de l’entitat col·laboradora Plena Inclusió, que l’adapta a lectura fàcil en el termini màxim de 10 dies, i la retorna per la mateixa via al jutjat o fiscalia.

Fecha: 16/08/2024